Gedagte vir die dag: Was jy maar warm of koud …Foto: pixabay.com Ek ken jou handel en wandel. Ek weet dat jy nie koud of warm is nie. Was jy tog maar net koud of warm. (Openbaring 3:15) Moenie in julle toewyding verslap nie, bly altyd geesdriftig, dien die Here. (Romeine 12:11, Bybel in Afrikaans 1983/1992) In sy brief aan die gemeente in Laodisea moet Johannes hierdie gewigtige woorde skryf: “Omdat jy so louwarm is, nie warm nie en ook nie koud nie, is Ek op die punt om jou uit my mond te spoeg” (Openbaring 3:16). Hoe verskriklik moet dit nie wees as God jou uitspoeg, wegwerp van Hom af omdat jy louwarm is nie! Ons moet dan óf warm wees, óf dan nou koud. Dit beteken ons moet besluit aan wie se kant ons staan: aan God se kant, of aan die bose se kant; is jou hart vuurwarm vir die Here, of nie. Jy kan nie op die draad bly sit en dink dit sal vir God goed genoeg wees nie. Die spreekwoord sê mos: Die pad na die hel is met mooi planne geplavei. Dit is nóú die tyd om op te hou uitstel, op te hou met mooi planne maak, maar niks kom daarvan nie. Ons moet vandag, élke dag doelbewus vír God kies. Slegs dan kan ons sorg dat ons harte vuurwarm bly vir God. Onthou vandag vir Laodisea. Dink elke dag aan God se verwerping van hulle louheid. En stook dan die kole van jou eie liefde vir God.